
Narva Jäähalli tasuta kasutusse andmine
1. Asjaolud ja menetluse käik
Narva Linnavalitsusse laekus MTÜ Eesti Jäähoki Liit 15.06.2009. a taotlus palvega anda tasuta kasutusse Narva Jäähalli jäähoki U20 II divisjoni maailmameistrivõistluste korraldamiseks. Mängud ja ettevalmistused turniiriks toimuvad ajavahemikul 11.-18.12.2009. a. Eesti rahvuskoondis võõrustab kodusel jääväljakul Leedu, Hollandi, Belgia, Serbia ja Rumeenia koondiseid.
2. Õiguslikud alused
Vastavalt Kohaliku omavalitsuse korralduse seaduse § 30 lõike 1 punktile 2 valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Vastavalt Narva Linnavolikogu 17.03.2005. a määrusega nr 14/52 vastuvõetud „Linnavara kasutusse andmise korra” punktidele 7.2, 7.2.3 linnavalitsuse korraldusega võib linnavara kasutusse anda tasuta tähtajaga kuni viis aastat või tähtajatult mittetulundusühingutele.
3. Otsus

Anda MTÜ-le Eesti Jäähoki Liit, registrikood 80048096, tasuta kasutusse Narva Jäähalli ajavahemikul 11.12.2009. a kuni 18.12.2009. a U20 II divisjoni maailmameistrivõistluste korraldamiseks.
4. Rakendussätted
4.1 Käesolev korraldus jõustub seadusega sätestatud korras.
4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

